А малако ж у каровы “на языку”. Летам пасвілі жывёлу на поплаве, за ракою. Там жа і сена рыхтавалі на зіму, ва ўрочышчах Гарбачоў бераг, Асінавіца, Грузкае, “у пары, каля ракі”… А яшчэ ў калгасе садзілі буракі “на Вужоўцы”, кукурузу сеялі “каля бочкі”. Рыхтавалі на корм скаціне і сілас. Пасля вайны сена перавозілі цераз мост, “яго пабудавалі салдаты, якія ішлі”. А пазней, як той мост разбурыўся, зімою сена перавозілі цераз раку па лёдзе, калі рака замярзала. А яшчэ сена грэблі “за шляхам — на клетках”. Яго давалі на цяляты.